星期日都要開工，約左在荃灣地鐵站等，早左到，在附近搵早餐食。喜見呢度都有間唯一，以為又可以食到鹹豆漿。坐低至知原來呢度無鹹豆漿供應，只有凍或熱的甜豆漿，其他麵食反而有幾多選擇。吃了北京餡餅及蔥油餅，餡餅剛剛煎起熱辣辣好好食，餡有肉同韮菜，咬落又有肉汁，雖然係油左少少，但六蚊個真抵食；蔥油餅都唔錯，但比起肉汁豐富的餡餅是單調些少；又叫了個豆沙餅，豆沙餡唔太甜，又係六蚊個，水準之作。連埋杯豆漿，食到好飽都係廿零蚊，連下晝果餐都可以唔使食。